 TTCL เปิดอ้าซ่า…แต่ (ยัง) ท่ายาก
วันที่ 14 มีนาคมที่ผ่านมา ที่ประชุมคณะกรรมการบริษัทก่อสร้างพันธุ์ทางไทย-ญี่ปุ่น บริษัท ทีทีซีแอล จำกัด (มหาชน) หรือ TTCL พยายามตอบโจทย์ที่ค้างคาของบรรดานักวิเคราะห์เกี่ยวกับ สถานะทางการเงิน ทั้งในส่วนของเงินทุนหมุนเวียนเพิ่มเติมที่ต้องใช้กับโครงการใหม่ในเมียนมา และการเข้าถึงสถาบันการเงิน และต้นทุนการเงิน ขัดสน
16 มี.ค. 2561

แฉทุกวันทันเกมหุ้น
วันที่ 14 มีนาคมที่ผ่านมา ที่ประชุมคณะกรรมการบริษัทก่อสร้างพันธุ์ทางไทย-ญี่ปุ่น บริษัท ทีทีซีแอล จำกัด (มหาชน) หรือ TTCL พยายามตอบโจทย์ที่ค้างคาของบรรดานักวิเคราะห์เกี่ยวกับ สถานะทางการเงิน ทั้งในส่วนของเงินทุนหมุนเวียนเพิ่มเติมที่ต้องใช้กับโครงการใหม่ในเมียนมา และการเข้าถึงสถาบันการเงิน และต้นทุนการเงิน ขัดสน
รวมทั้งจุดสำคัญสุดคือ….การหาพันธมิตรใหม่ ทั้งในส่วนของโครงสร้างการถือครองหุ้น และการจัดการโครงการหลังจากพันธมิตรร่วมก่อตั้งมายาวนาน อย่างผู้ถือหุ้นใหญ่อันดับหนึ่งของ TTCL คือ Toyo Engineering Cooperation (หรือ TEC) ทำการขายหุ้นที่มีอยู่ทั้งหมดออกจากมือ โดยไม่ระบุผู้ซื้อ และไม่ระบุราคาขายจำนวน 56 ล้านหุ้น หรือ 10.00% โดยแจ้งแบบรายงานการได้มา หรือจำหน่ายหลักทรัพย์ของกิจการ ชนิด “สิ้นเยื่อใย” ไม่คงเหลือการถือครองหลักทรัพย์อีก
ความพยายามตอบโจทย์ดังกล่าว ก็เพื่อยืนยันคำกล่าวของผู้บริหาร TTCL ที่ตอกย้ำเสมอว่าไม่มีผลกระทบกับการดำเนินงานของบริษัท…โดยให้เหตุผลเพราะว่าผู้บริหารปัจจุบันของ TTCL ยังถือหุ้นเหนียวแน่น รวมกันถึง 27% และไม่มีแผนที่จะขายหุ้นดังกล่าวออกไป และบริษัทก็ยังสามารถดำเนินงานได้ตามปกติ ซึ่งหากในอนาคตจะมีโครงการร่วมมือกันระหว่าง TTCL กับทาง TEC ก็สามารถทำร่วมกันได้ หากผลประโยชน์เป็นที่พอใจ ….ที่สำคัญ การขายหุ้นดังกล่าวนั้นไม่ได้เกิดจากการทะเลาะกันภายใน
ผลการประชุมเพื่อตอบโจทย์ได้ข้อสรุปออกมาว่า
-อนุมัติแผนการเสนอขาย IPO หุ้นสามัญเพิ่มทุนของ TTCL Power Holding Pte. Ltd. (TTPHD) (หรือบริษัทย่อยอื่นของบริษัทที่เข้ามาถือหุ้นใน TTPHD หรือเข้ามาถือหุ้นในบริษัทต่างๆ แทน TTPHD รวมเรียกว่า “HoldCo”) ซึ่งปัจจุบันเป็นสัญชาติสิงคโปร์อยู่ ซึ่งต้องผ่านกระบวนการแต่งตัวอีกนานพอสมควร โดยผู้ถือหุ้นของ TTCL ได้รับสิทธิในการจองซื้อหุ้นของ TTPHD หรือ HoldCo ตามสัดส่วนการถือหุ้นในบริษัทฯ (Pre-emptive Rights) ไม่น้อยกว่า 20% ของหุ้น IPO เพื่อหวังระดมทุนอีก 3,000 ล้านบาท ไปสร้างโรงไฟฟ้าขนาดใหญ่ตามเป้าหมาย
-อนุมัติแผนสำรองในกรณีที่เงินระดมทุนของ TTPHD หรือ HoldCo ไม่เพียงพอ โดยให้เพิ่มทุนของ TTCL อีก 60% โดยออกหุ้นสามัญ 30% (168,000,000 หุ้น) เพื่อขายให้ผู้ถือหุ้นเดิม อีก 10% (56,000,000 หุ้น) ขายหุ้นพันธมิตร และอีก 20% (112,000,000 หุ้น) รองรับวอแรนต์ TTCL-W1 อายุ 3 ปี แจกฟรีคนซื้อหุ้นเพิ่มทุนในอัตรา 5 หุ้นเดิมต่อ 1 หน่วย โดยมีราคาแปลงสิทธิ์ 18 บาทในอัตรา 1 ต่อ 1
คำถามต่อไปคือ รายการเพิ่มทุนของ TTPHD หรือ HoldCo จะเอาสาระอะไรมาระดมทุน
คำตอบคือมีแน่นอน เพราะ TTPHD คือเจ้าของโครงการโรงไฟฟ้าพลังแก๊สธรรมชาติ Ahlone เฟส 1 กำลังการผลิต 121 เมกะวัตต์ (MW) ที่มีรายได้อยู่แล้วมานาน 4 ปี และยังมีสัมปทานอีกยาวนาน ประมาณ 1,000 ล้านบาทต่อปี แถมยังมี โครงการโรงไฟฟ้า Ahlone เฟส 2 ขนาด 356 MW ที่มีสัญญาขายไฟล่วงหน้า (PPA) เรียบร้อยแล้ว
ยิ่งไปกว่านั้น TTPHD ยังมีโครงการโรงไฟฟ้าพลังถ่านหินที่ Kayin ขนาด 1,280 MW มูลค่าโครงการ 9.8 หมื่นล้านบาท ซึ่ง TTCL ร่วมทุนกับรัฐบาลท้องถิ่นของเมียนมา โดย TTCL ถือหุ้น 95% และรัฐ Kayin ถือหุ้น 5% ภายใต้สัญญาสัมปทาน 40 ปี  กับโครงการที่ TTCL ได้ร่วมลงนามในหนังสือเพื่อดำเนินการขยายกำลังการผลิตไฟฟ้า (Notice To Proceed–NTP) กับกระทรวงพลังงานไฟฟ้าและพลังงานสาธารณรัฐแห่งสหภาพเมียนมา ในการขยายกำลังการผลิตโรงไฟฟ้า Ahlone เฟส 2 มีกำลังผลิตส่วนเพิ่มเป็นโรงไฟฟ้าขนาด 356 เมกะวัตต์ (MW) ประกอบด้วย Gas Turbine ขนาด 117 MW จำนวน 2 เครื่อง และ Steam Turbine Generator ขนาด 122 MW จำนวน 1 เครื่อง มูลค่าโครงการ 350 ล้านเหรียญสหรัฐ หรือประมาณ 1.12 หมื่นล้านบาท…ล้วนเป็นงานที่ “เสี่ยงสูง กำไรสูง” ทั้งสิ้น…เพียงแต่อย่างหลังสุดนี้ อาจต้องรอการเจรจาเรื่อง PPA ระหว่างรัฐบาลท้องถิ่นกับรัฐบาลกลางของเมียนมาเสียก่อน….ยังไม่มีข้อยุติ
ประเด็นที่ยังตกค้างคือ แม้จะมีความชัดเจนว่าแผนแรก ในการผลักดัน TTPHD เข้าระดมทุนในตลาดหุ้นไทย จะเกิดขึ้น แต่รูปโฉมของบริษัทที่จะเข้าระดมทุน…ยังไม่ชัดเจนว่าจะเป็น TTPHD หรือ HoldCo (ซึ่งจะออกแบบให้เป็นการเพิ่มสินทรัพย์ในบริษัทย่อยอื่นของ TTCL เข้ามาถือหุ้นใน TTPHD หรือ เข้ามาถือหุ้นในบริษัทต่างๆ แทน TTPHD)
   ความที่ยังออกแบบไม่แล้วเสร็จ… ต้องรอที่ปรึกษาการเงินอย่าง เมย์แบงก์กิมเอ็งเข้ามาดำเนินการออกแบบ…ซึ่งไม่รู้ว่าจะกินเวลานานเท่าใด…. เพียงแต่คาดว่าจะเป็นปี 2562 …. ก็ทำให้สถานการณ์ที่ดูเหมือนชัดเจนต้องอึมครึมต่อไปหลายเดือนให้ต้องลุ้น
แฟนคลับที่ถือหุ้น หรือ “ติดดอย” กับหุ้น TTCL ที่ฝันอยากได้หุ้น TTPHD หรือ Hold Co ก็คงต้องนอนฝันไปพลางๆก่อน….จะฝันหวาน หรือฝันร้าย ก็เชิญตามสบาย
เมื่อแผนแรกยังไม่จบ …. แม้ผู้บริหารจะมั่นใจว่าแผนการระดมทุน 30% และกู้เงินอีก 70% ในอนาคตจะไร้ปัญหา เพราะมีทั้งแผน 1 และ แผน 2 รองรับเอาไว้เผื่อเหลือเผื่อขาด …. แผน 2 เรื่องการเพิ่มทุนของ TTCL ก็คงค้างเติ่งไปก่อน…ยกเว้นจำเป็น
นั่นหมายความว่ากิจกรรมของ TTCL ในปีนี้ ก็จะไม่มีความหมายอะไรมากมาย เรื่องที่จะหวังให้ราคาหุ้นวิ่งกลับไปที่เหนือ 20.00 บาทในอดีต ก็… เป็นแค่ความคาดหวังแบบ “จั่วลม” ไปพลางๆ
เหตุผลเพราะคุณพี่ผู้บริหาร TTCL …เล่นท่าง่ายๆ ไม่เป็น …. ต้องยากเอาไว้ก่อน …. เพราะพ่อ (ไม่) สอนไว้
อิ อิ อิ